101 leerlinge, 52 onderwysers toets positief in W-Kaap | Netwerk24
Deur Jackie Kruger 08 Junie 2021 19:27
Meer as 100 leerlinge en 52 onderwysers in die Wes-Kaap is sedert die einde van Mei positief getoets vir die koronavirus.
Drie onderwysers van die Hoër Jongenskool Paarl is tans in isolasie en op Vrydag 5 Junie was daar 21 aktiewe gevalle onder leerlinge, sê Willem Erwee, hoof van die departement van bemarking by die skool, by navraag. "Van die leerlinge het reeds Maandag begin terugkeer skool toe."
Die Hoër Jongenskool Paarl. Foto: Hoër Jongenskool Paarl/Facebook
Volgens hom is die skool streng oor die nakoming van Covid-19-maatreëls.
"Niemand – leerlinge en besoekers – word op die skoolterrein toegelaat sonder dat hul koors gemeet en hul hande ontsmet word en hulle 'n masker dra nie. Ons is ook gelukkig dat ons Covid-19-protokolle al meer as een maal deur die Wes-Kaapse onderwysdepartement (WKOD) geoudit is en aan die vereistes voldoen."
Erwee sê die hele skool word ook elke middag ná huistoegaantyd ontsmet.
"Dit is nou alle werkoppervlakke, traprelings, deurknoppe en dies meer. Die afgelope naweek het ons ook sommer weer een van ons koshuise van hoek tot kant laat ontsmet. Daar is kwalik meer wat ons by die skool kan doen en ons kan maar net aanhou vra dat hierdie maatreëls ook tuis toegepas word."
Bronagh Hammond, woordvoerder van die WKOD, sê by navraag 52 onderwysers in die provinsie is sedert 29 Mei positief vir die virus getoets, en 101 leerlinge sedert 1 Junie.
• Volgens die WKOD se Covid-19-inligtingsblad was daar teen Dinsdag 5 377 aktiewe gevalle in die provinsie. 574 gevalle is in die laaste 24 uur aangemeld. Altesaam 11 894 mense is reeds dood en 198 685 inentings is gedoen.
Meer oor: Hoër Jongenskool Paarl | Onderwys | Covid-19 | Koronavirus | Onderwysers | Wes-Kaap | Pandemie | Leerlinge